Diari Oficial de la Generalitat Valenciana


Sumari del DOGV 9240, del 22-12-2021 (2021/12539)

DECRET 201/2021, de 10 de desembre, del Consell, per a la commemoració del quaranté aniversari de l'Estatut d'Autonomia de la Comunitat Valenciana.
---------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/12/10/201/dof/vci/html**

### Dades del document

Número de DOGV
:   9240

Data del DOGV
:   22-12-2021

Secció del DOGV
:   I. DISPOSICIONS GENERALS

Número del document
:   2021/12669


Data del document
:   10-12-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Descriptors 

:   * Conselleria de Participació, Transparència, Cooperació i Qualitat Democràtica
    * Govern Valencià
    * commemoració
    * legislació
    * autonomia
    * comunitat autònoma

DECRET 201/2021, de 10 de desembre, del Consell, per a la commemoració del quaranté aniversari de l'Estatut d'Autonomia de la Comunitat Valenciana. [2021/12387]  
Les previsions de l'article 147 de la Constitució referides a la naturalesa jurídica i al contingut mínim dels estatuts d'autonomia, es van fer realitat entre 1979 i la primera meitat dels anys huitanta, quan es van aprovar i van entrar en vigor les normes institucionals bàsiques de totes les comunitats autònomes. Aquells textos eren molt similars en l'estructura i el contingut, i es va haver d'esperar als successius processos de reforma (singularment a les modificacions aprovades a partir de 2006) per a poder apreciar notables diferències entre aquests.  
  
En aquest sentit, superada la primera fase de creació i establiment del model de descentralització política, a través dels estatuts d'autonomia «de segona generació» algunes comunitats autònomes van voler portar a la pràctica el que el Tribunal Constitucional va afirmar en el fonament jurídic 12é de la seua Sentència 247/2007, de 12 de desembre: «(?) el contingut constitucionalment lícit dels estatuts d'autonomia inclou tant allò que la Constitució preveu de manera expressa (i que, al seu torn, s'integra pel contingut mínim o necessari previst en l'article 147.2 CE i l'addicional a què fan referència la resta de remissions expresses que la Constitució realitza als estatuts) com el contingut que, fins i tot no estant expressament assenyalat per la Constitució, és complement adequat per la seua connexió amb les previsions constitucionals al·ludides, adequació que s'ha d'entendre referida a la funció que en sentit estricte la Constitució encomana als estatuts, com a norma institucional bàsica que ha de dur a terme la regulació funcional, institucional i competencial de cada comunitat autònoma».  
  
  
Doncs bé, han transcorregut ja quinze anys des de l'aprovació i l'entrada en vigor de la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana; i el 2022 es commemorarà el quaranté aniversari de la nostra norma institucional bàsica. Al llarg de quatre dècades, el model valencià d'autogovern ha hagut de respondre als reptes plantejats per una societat en permanent evolució i a les exigències d'una ciutadania que ha pres progressiva consciència de la seua capacitat per a reclamar als poders públics l'adopció de comportaments i mesures concordes amb les necessitats col·lectives i amb els interessos generals.  
És obvi que el context polític, social i econòmic de 1982 poc té a veure amb l'actual, però el quaranté aniversari del nostre Estatut d'Autonomia pot ser una ocasió idònia per a analitzar amb perspectiva la trajectòria seguida pel model valencià d'autogovern, els seus encerts i errors, les seues fortaleses i febleses; tot això, amb la finalitat d'extraure conclusions que permeten afrontar amb majors garanties un futur compartit.  
En conseqüència, lluny de facilitar la mera celebració de quatre decennis de vigència d'una norma jurídica, 2022 portarà amb si una oportunitat per a valorar què ens ha aportat el nostre sistema institucional d'autogovern; què ha suposat poder exercir, des de la Generalitat, competències exclusives en les matèries més estretament vinculades amb l'estat del benestar; quines polítiques públiques s'han posat en pràctica en àmbits com ara el medi ambient, la vertebració del territori, el turisme, l'ocupació, el comerç, la indústria i les noves tecnologies, i quins desafiaments se'ns plantegen a curt, mitjà i llarg termini. Per tot això, la commemoració no podrà consistir únicament en una successió d'actes institucionals organitzats en dates especialment significatives, sinó que haurà d'estar oberta al conjunt de la societat perquè el nombre més gran possible de persones se senten involucrades, participen i, amb això, atorguen a l'esdeveniment el valor afegit de ser un projecte viscut com a propi a Alacant, Castelló i València.  
Amb la finalitat de procurar que siga així, cal disposar d'un marc jurídic que enquadre la celebració i establisca les bases per a la seua organització i seguiment. En aquest sentit, en el context del debat de política general de 2021, el Ple de les Corts Valencianes va aprovar, la Resolució 414/X, de 29 de setembre de 2021, en la qual s'insta l'aprovació d'un decret per a commemorar el quaranté aniversari de l'Estatut d'Autonomia. I, en conseqüència, amb la iniciativa d'aprovar un decret del Consell que crea el marc jurídic assenyalat; preveu la composició i determina les funcions dels òrgans col·legiats encarregats de confeccionar, aprovar, desenvolupar i executar el programa d'actes commemoratius, així com de realitzar-ne una anàlisi continuada del compliment, es porta també a l'efecte degut el que les Corts han decidit promoure. Per això, aquest decret crea tres òrgans col·legiats (el Comité d'Honor, el Comité Organitzador i el Comité Tècnic) i en determina les respectives composició i funcions. A més, es preveu la figura d'un comissari o comissària general, i també, d'acord amb l'esmentada resolució parlamentària, es preveu una marca commemorativa que contribuïsca a visibilitzar i identificar fàcilment la imatge de l'efemèride en qualsevol tipus de formats i suports.  
  
Els tres òrgans col·legiats a què s'ha fet referència queden adscrits a la Conselleria de Participació, Transparència, Cooperació i Qualitat Democràtica, com a departament del Consell que té atribuïdes les competències de foment de l'autogovern, d'acord amb el que es preveu en l'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en relació amb l'article 1 del Decret 179/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Participació, Transparència, Cooperació i Qualitat Democràtica. Per la seua part, la figura del comissari o comissària general es fa dependre del Comité Organitzador, sempre sota les directrius generals del Comité d'Honor.  
  
Quant a l'adequació d'aquest decret als principis de bona regulació previstos en l'article 129.1 de la Llei 39/2015, d'1 d'octubre, del procediment administratiu comú de les administracions públiques, la iniciativa és necessària per a comptar amb un marc jurídic transversal que emmarque la commemoració i determine les bases per al desenvolupament i la supervisió del compliment del programa d'actes que s'aprove. A més, amb l'adopció del decret es respecten els principis de proporcionalitat i seguretat jurídica, ja que el rang de la disposició és el que millor s'ajusta a la finalitat perseguida i al seu àmbit d'aplicació material i territorial, i la seua aprovació i publicació permetran a tots els poders públics i a tota la ciutadania conéixer el seu abast i el context en què s'adopta, per la qual cosa també es respecta el principi de transparència. Finalment, des del punt de vista de l'eficàcia i l'eficiència, la composició i les funcions atribuïdes als diferents comités s'han establit amb l'objectiu de garantir una celebració oberta a tot tipus d'activitats de caràcter social, cultural, educatiu, institucional i, en qualsevol cas, àmpliament participatiu, de manera que el decret es convertisca en l'instrument òptim per a procurar la consecució d'uns resultats satisfactoris quan, conclòs 2022, puga fer-se balanç de l'aniversari celebrat.  
  
Per tot això, d'acord amb l'article 28.c de la Llei 5/1983, de 30 de desembre, del Consell, a proposta de la consellera de Participació, Transparència, Cooperació i Qualitat Democràtica, prèvia deliberació del Consell en la reunió de 10 de desembre de 2021,  
  
  
DECRETE  
  
Article 1. Objecte  
1. Constitueix l'objecte d'aquest decret la creació d'un comité d'honor, un comité organitzador i un comité tècnic, així com de la figura d'un comissari o comissària general, per a la commemoració del quaranté aniversari de l'Estatut d'Autonomia de la Comunitat Valenciana.  
  
2. Aquests òrgans tindran com a finalitat contribuir al disseny, la planificació i l'execució dels esdeveniments de diferent naturalesa que integren el programa d'actes commemoratius que es confeccione per a celebrar l'aniversari assenyalat.  
3. El Comité d'Honor, el Comité Organitzador i el Comité Tècnic s'adscriuen a la conselleria competent en foment de l'autogovern, i la figura del comissari o comissària general se situa sota la dependència directa del Comité Organitzador.  
  
Article 2. Comité d'Honor  
1. La presidència del Comité d'Honor correspon a la persona titular de la Presidència de la Generalitat.  
2. Les vocalies del Comité d'Honor correspondran a:  
a) La persona titular de la Presidència de les Corts.  
b) La persona titular de la Vicepresidència del Consell.  
c) La persona titular de la Vicepresidència segona del Consell.  
d) La persona titular de la conselleria competent en hisenda i model econòmic.  
e) La persona titular de la conselleria competent en reformes democràtiques.  
f) La persona titular de la conselleria competent en educació i cultura.  
g) La persona titular de la conselleria competent en universitats.  
h) La persona titular de la conselleria competent en foment de l'autogovern.  
i) La persona titular del Síndic de Greuges de la Comunitat Valenciana.  
j) La persona que tinga la condició de Síndic o Síndica Major de la Sindicatura de Comptes.  
k) La persona titular de la Presidència del Consell Valencià de Cultura.  
l) La persona titular de la Presidència de l'Acadèmia Valenciana de la Llengua.  
m) La persona titular de la Presidència del Comité Econòmic i Social de la Comunitat Valenciana.  
n) La persona titular de la Presidència del Consell Jurídic Consultiu de la Comunitat Valenciana.  
3. Les funcions de secretaria del Comité d'Honor seran exercides per la persona titular de la direcció general competent en foment de l'autogovern, que podrà ser assistida per personal funcionari del grup A1 pertanyent a aqueix mateix centre directiu.  
4. Al Comité d'Honor li correspon establir les pautes i els criteris generals per a l'elaboració del programa d'actes commemoratius del quaranté aniversari de l'Estatut d'Autonomia de la Comunitat Valenciana.  
5. El Comité d'Honor es reunirà dues vegades a l'any amb caràcter ordinari i, amb caràcter extraordinari, totes les vegades que siga convocat per qui en tinga la presidència, a iniciativa pròpia o a proposta de, com a mínim, una tercera part de les vocalies.  
  
Article 3. Comité Organitzador  
1. El Comité Organitzador estarà presidit per la persona titular de la conselleria competent en foment de l'autogovern.  
2. La Vicepresidència del Comité Organitzador correspondrà a la persona titular de la Secretaria Autonòmica competent en foment de l'autogovern.  
3. La Secretaria del Comité Organitzador serà exercida per la persona titular de la sotssecretaria de la conselleria competent en foment de l'autogovern.  
4. Les vocalies del Comité Organitzador correspondran a:  
a) La persona titular de la secretaria autonòmica que tinga atribuïdes les competències en matèria de promoció institucional.  
b) La persona titular de la secretaria autonòmica de la Vicepresidència.  
c) La persona titular de la secretaria autonòmica que tinga atribuïdes les competències en matèria de reformes democràtiques.  
d) La persona titular de la secretaria autonòmica que tinga atribuïdes les competències en matèria d'educació.  
e) La persona titular de la secretaria autonòmica que tinga atribuïdes les competències en matèria de cultura.  
f) La persona titular de la secretaria autonòmica que tinga atribuïdes les competències en matèria d'universitats.  
g) La persona titular de la direcció general que tinga atribuïdes les competències en matèria de foment de l'autogovern.  
Així mateix, el president o presidenta del Comité Organitzador podrà nomenar un màxim de dues vocalies d'entre persones de reconegut prestigi i competència en l'àmbit professional o acadèmic.  
5. Són funcions del Comité Organitzador:  
a) Aprovar el programa d'actes commemoratius, a proposta del Comité Tècnic.  
b) Efectuar el seguiment de l'execució i el desenvolupament dels projectes de les diferents activitats a celebrar en el marc del programa que s'aprove.  
c) Proposar i coordinar, si escau, activitats commemoratives en col·laboració amb altres administracions públiques o entitats de caràcter privat.  
d) Designar el comissari o comissària general.  
6. El Comité Organitzador es reunirà, de manera ordinària, amb una periodicitat trimestral i, de manera extraordinària, totes les vegades que ho considere oportú el seu president o presidenta per a garantir l'adequat desenvolupament i l'execució de les activitats programades.  
  
Article 4. Comité Tècnic  
1. El Comité Tècnic estarà presidit per la persona titular de la secretaria autonòmica que tinga atribuïdes les competències en matèria de foment de l'autogovern.  
2. La vicepresidència del Comité Tècnic correspondrà a la persona titular de la direcció general que tinga atribuïdes les competències en matèria de foment de l'autogovern.  
3. La secretaria del Comité Tècnic serà exercida pel funcionari o funcionària que tinga la condició de cap del servei que tinga atribuïdes les funcions en matèria de promoció de l'autogovern.  
4. Les vocalies del Comité Tècnic correspondran a:  
a) La persona titular de la direcció general que tinga atribuïdes les competències en matèria de promoció institucional.  
b) La persona titular de la direcció general que tinga atribuïdes les competències en matèria de reformes democràtiques.  
c) La persona titular de la direcció general que tinga atribuïdes les competències en matèria d'ordenació de l'ensenyament primari i secundari.  
d) La persona titular de la direcció general que tinga atribuïdes les competències en matèria de cultura.  
e) La persona titular de la direcció general que tinga atribuïdes les competències en matèria d'universitats.  
f) Un o una representant de cadascuna de les universitats públiques de la Comunitat Valenciana, a proposta d'aquestes, i amb rang acadèmic mínim de professor o professora titular d'universitat.  
5. Correspon al Comité Tècnic elaborar el programa d'actes commemoratius a partir de les pautes i els criteris establits pel Comité d'Honor, i proposar-ne al Comité Organitzador l'aprovació. Així mateix, el Comité Tècnic adoptarà les decisions que corresponguen en cada cas per a vetlar pel compliment del programa aprovat i donar compte al Comité Organitzador, amb la periodicitat que es determine, dels resultats aconseguits.  
6. El Comité Tècnic es reunirà, de manera ordinària, amb una periodicitat bimestral i, de manera extraordinària, totes les vegades que ho considere oportú el seu president o presidenta per a garantir l'adequat desenvolupament i l'execució de les activitats programades.  
  
Article 5. Comissari o comissària generals  
1. El Comité Organitzador designarà un comissari o comissària generals, a qui correspondrà executar el programa d'actes commemoratius de conformitat amb les pautes, els criteris i les indicacions dels comités creats per aquest decret.  
2. La presidència del Comité Organitzador podrà nomenar una o diverses persones perquè, exercint tasques de coordinació, puguen col·laborar amb el comissari o comissària generals en l'exercici de les seues atribucions.  
  
Article 6. Funcionament del Comité d'Honor, el Comité Organitzador i el Comité Tècnic  
El Comité d'Honor, el Comité Organitzador i el Comité Tècnic adequaran el seu funcionament al que es preveu en els articles 15 a 18, de caràcter bàsic, de la Llei 40/2015, d'1 d'octubre, de règim jurídic del sector públic, i els articles 19 a 22 de l'esmentada llei.  
  
Article 7. Gestió de la commemoració  
La direcció general que tinga atribuïdes les competències en matèria de foment de l'autogovern serà l'encarregada de dur a terme totes les actuacions relacionades amb la gestió de la commemoració del quaranté aniversari de l'Estatut d'Autonomia de la Comunitat Valenciana, sense perjudici de la col·laboració i coordinació necessàries amb altres òrgans de la Generalitat, amb altres administracions públiques o amb entitats privades.  
  
Article 8. Marca commemorativa  
1. Mitjançant Acord del Consell s'aprovaran una marca representativa de la commemoració i les condicions per al seu ús, amb el control i l'autorització previs de la marca per part de la direcció general que tinga atribuïdes les competències en matèria de promoció institucional.  
L'acord del Consell, preveurà els mecanismes adequats de difusió per a l'ús de la marca.  
2. Durant l'any 2022, l'Administració de la Generalitat i les entitats integrants del seu sector públic instrumental hauran d'utilitzar, en la papereria bàsica, les comunicacions, els suports publicitaris i els altres elements identificatius, aquesta marca commemorativa.  
  
  
DISPOSICIÓ ADDICIONAL  
  
Única. Incidència pressupostària  
El desplegament i l'execució d'aquest decret no podran tindre cap incidència en la dotació dels capítols de despesa assignats a la conselleria competent en foment de l'autogovern, i en tot cas s'haurà d'atendre amb els seus mitjans personals i materials.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en foment de l'autogovern per executar i desenvolupar aquest decret.  
  
Segona. Vigència  
Les disposicions contingudes en aquest decret es mantindran vigents fins que hagen transcorregut tres mesos des de la finalització de l'any commemoratiu del quaranté aniversari de l'Estatut d'Autonomia de la Comunitat Valenciana.  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de desembre de 2021  
  
El president de la Generalitat,  
XIMO PUIG I FERRER  
  
La consellera de Participació, Transparència,   
Cooperació i Qualitat Democràtica,  
ROSA PÉREZ GARIJO


Còpia Permalink ELI